## Educació eximix quasi 5.000 estudiants del pagament de taxes universitàries durant el curs 2023-24

*** L’import de les beques ascendix a 4.264,778,30 euros, destinats a universitats públiques i privades de la Comunitat Valenciana
* El president de la Generalitat subratlla l’aposta del Consell per l’educació pública “ajudant els estudiants que més recursos necessiten i donant suport al talent”**

**València.**

La Conselleria d’Educació, Universitats i Ocupació ha publicat en el *Diari Oficial de la Generalitat Valenciana* la resolució que eximix 4.994 estudiants universitaris residents de la Comunitat Valenciana del pagament de taxes per a la realització dels seus estudis de grau i màster durant el curs 2023-2024.

Les persones beneficiàries d’estes beques són 4.439 estudiants, que cursen actualment algun grau oficial en les universitats públiques i privades valencianes o en els centres privats adscrits a universitats públiques, i 555, que estan fent el màster universitari en algun d’estos centres.

En este sentit, el president de la Generalitat, Carlos Mazón, ha subratllat l’aposta del Consell per l’educació pública “ajudant els estudiants que més recursos necessiten i donant suport al talent”.

Les ajudes concedides als qui estan cursant estudis en la universitat pública pretenen sufragar les taxes per servicis acadèmics, mentres que les beques per a les persones que estudien en universitats privades tenen com a finalitat cofinançar els gastos de matrícula dels crèdits en els quals s’han matriculat.

**Grau i màster**

Respecte a les ajudes destinades a estudiants de grau universitari, la Direcció General d’Universitats ha resolt repartir-les entre 361 persones matriculades en la Universitat Miguel Hernández (UMH); 473 de la Jaume I de Castelló (UJI); 1.025 de la Politècnica de València (UPV); 1.388 de la Universitat de València  (UV) i 868 de la Universitat d’Alacant (UA).

Així mateix, esta llista la completen 6 estudiants de grau de la Universitat Internacional Valenciana (VIU); 65 de la Universitat Cardenal Herrera-CEU (UCH); 246 de la Universitat Catòlica de València Sant Vicent Màrtir (UCV) i 7 de la Universitat Europea de València (UEV).

Pel que fa a les ajudes per als estudis de màster, es distribuiran entre 66 estudiants de la Universitat Miguel Hernández; 38 de la Jaume I; 181 de la Politècnica; 123 de la Universitat de València; 49 de la d’Alacant; 24 de la Universitat Internacional; 19 del CEU, 33 de la Catòlica i 22 de la Universitat Europea.

**Més de 4 milions de pressupost**

L’import destinat per la Generalitat a estes beques ascendix a 4.264,778,30 euros, dels quals, 3.845.762,74 són per a estudiants d’universitats públiques i 419.015,56 per a alumnes de les universitats privades.

Segons la resolució publicada en el DOGV (https://dogv.gva.es/datos/2024/06/05/pdf/2024\_5098.pdf), l’import que rebran les universitats del sistema públic valencià queda establit de la manera següent: 1.282.297,11 euros per a la UV; 1.069.453,71 per a la UPV; 703.047,47 per a la UA; 411.300,99 per a l’UJI i 379.663,46 per a la UMH.  
Quant a les universitats privades, la UEV rebrà 27.769,17 euros; la UCV 272.539,31; la UCH 76.468,80, i, finalment, la VIU, 42.238,28.

Per a la concessió de les beques s’han tingut en compte diferents criteris, com el rendiment acadèmic de l’últim curs o la renda familiar. En esta convocatòria els llindars de renda s’han augmentat un 6 % respecte al curs anterior per a considerar l’increment de l’IPC i garantir d’esta manera la igualtat d’oportunitats entre els jóvens de la Comunitat Valenciana.

Fecha: 07/06/2024